CELEX: 32020D1765
Language: ro
Date: 2020-11-25 00:00:00
Title: Decizia de punere în aplicare (UE) 2020/1765 a Comisiei din 25 noiembrie 2020 de neaprobare a substanței clorofen ca substanță activă existentă destinată utilizării în produsele biocide din tipul de produs 2 (Text cu relevanță pentru SEE)

26.11.2020   
               
               
                  RO
               
               
                  Jurnalul Oficial al Uniunii Europene
               
               
                  L 397/24
               
            
         DECIZIA DE PUNERE ÎN APLICARE (UE) 2020/1765 A COMISIEI
         din 25 noiembrie 2020
         de neaprobare a substanței clorofen ca substanță activă existentă destinată utilizării în produsele biocide din tipul de produs 2
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 89 alineatul (1) al treilea paragraf,
         întrucât:
         
                     (1)
                  
                  
                     Regulamentul delegat (UE) nr. 1062/2014 al Comisiei (2) stabilește o listă a substanțelor active existente care urmează să fie evaluate în vederea unei posibile aprobări de a fi utilizate în produse biocide. Respectiva listă include substanța clorofen (Nr. CE: 204-385-8; Nr. CAS 120-32-1).
                  
               
                     (2)
                  
                  
                     Substanța clorofen a fost evaluată în vederea utilizării în produse biocide aparținând tipului de produs 2, dezinfectante și algicide care nu sunt destinate aplicării directe la oameni sau animale, astfel cum sunt descrise în anexa V la Regulamentul (UE) nr. 528/2012.
                  
               
                     (3)
                  
                  
                     Norvegia a fost desemnată ca stat raportor, iar autoritatea sa competentă responsabilă de evaluare a transmis, la 22 decembrie 2016, raportul de evaluare, împreună cu concluziile sale, Agenției Europene pentru Produse Chimice („agenția”).
                  
               
                     (4)
                  
                  
                     În conformitate cu articolul 7 alineatul (2) din Regulamentul delegat (UE) nr. 1062/2014, Comitetul pentru produse biocide a adoptat avizul agenției la 4 martie 2020 (3), ținând seama de concluziile autorității competente responsabile de evaluare.
                  
               
                     (5)
                  
                  
                     Conform avizului respectiv, este posibil ca produsele biocide din tipul de produs 2 care conțin clorofen să nu îndeplinească criteriile stabilite la articolul 19 alineatul (1) litera (b) din Regulamentul (UE) nr. 528/2012 deoarece evaluarea riscului pentru sănătatea umană a identificat riscuri inacceptabile.
                  
               
                     (6)
                  
                  
                     Având în vedere avizul agenției, nu este adecvat să se aprobe utilizarea substanței clorofen în produsele biocide din tipul de produs 2.
                  
               
                     (7)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru produse biocide,
                  
               ADOPTĂ PREZENTA DECIZIE:
         
            Articolul 1
            Substanța clorofen (Nr. CE: 204-385-8, Nr. CAS: 120-32-1) nu se aprobă ca substanță activă destinată utilizării în produsele biocide din tipul de produs 2.
         
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 25 noiembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 167, 27.6.2012, p. 1.
         
            (2)  Regulamentul delegat (UE) nr. 1062/2014 al Comisiei din 4 august 2014 privind programul de lucru pentru examinarea sistematică a tuturor substanțelor active existente conținute de produsele biocide, menționat în Regulamentul (UE) nr. 528/2012 al Parlamentului European și al Consiliului (JO L 294, 10.10.2014, p. 1).
         
            (3)  Aviz al Comitetului pentru produse biocide privind cererea de aprobare a substanței active: Clorofen, tip de produs: 2, ECHA/BPC/238/2020, adoptat la 4 martie 2020.